CELEX: 32010R0692
Language: el
Date: 2010-07-30 00:00:00
Title: Κανονισμός (ΕΕ) αριθ. 692/2010 της Επιτροπής, της 30ής Ιουλίου 2010 , σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

3.8.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 201/23
            
         ΚΑΝΟΝΙΣΜΌΣ (ΕΕ) αριθ. 692/2010 ΤΗΣ ΕΠΙΤΡΟΠΉΣ
   της 30ής Ιουλίου 2010
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 θεσπίζει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ’ εφαρμογή αυτών των γενικών κανόνων τα εμπορεύματα που περιγράφονται στη στήλη 1 του πίνακα που παρατίθεται στο παράρτημα του παρόντος κανονισμού πρέπει να υπαχθούν στους κωδικούς ΣΟ που εμφαίνονται στη στήλη 2, για τους λόγους που αναφέρονται στη στήλη 3 του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι, με την επιφύλαξη των μέτρων που ισχύουν στην Ευρωπαϊκή Ένωση σχετικά με τα διπλά συστήματα ελέγχου και την εκ των προτέρων και την εκ των υστέρων επιτήρηση προϊόντων κλωστοϋφαντουργίας εισαγόμενων στην Ευρωπαϊκή Ένωση, ο κάτοχος δεσμευτικής δασμολογικής πληροφορίας που έχει εκδοθεί από τις τελωνειακές αρχές των κρατών μελών όσον αφορά τη δασμολογική κατάταξη εμπορευμάτων στη συνδυασμένη ονοματολογία και η οποία δεν συμμορφώνεται με τον παρόντα κανονισμό μπορεί να εξακολουθεί να επικαλείται αυτή την πληροφορία επί χρονικό διάστημα 60 ημερών, βάσει του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί του κοινοτικού τελωνειακού κώδικα (2).
            
         
               (5)
            
            
               Τα μέτρα που προβλέπει ο παρών κανονισμός είναι σύμφωνα με τη γνώμη της Επιτροπής Τελωνειακού Κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη 2 του εν λόγω πίνακα.
   Άρθρο 2
   Με την επιφύλαξη των μέτρων που ισχύουν στην Ευρωπαϊκή Ένωση σχετικά με τα διπλά συστήματα ελέγχου και την εκ των προτέρων και την εκ των υστέρων επιτήρηση προϊόντων κλωστοϋφαντουργίας εισαγόμενων στην Ευρωπαϊκή Ένωση, η επίκληση δεσμευτικής δασμολογικής πληροφορίας που έχει εκδοθεί από τις τελωνειακές αρχές των κρατών μελών και η οποία δεν συμμορφώνεται με τον παρόντα κανονισμό είναι δυνατόν να συνεχίζεται επί χρονικό διάστημα 60 ημερών, βάσει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Ιουλίου 2010.
      
         
            Για την Επιτροπή
         
         Neelie KROES
         
            Αντιπρόεδρος
         
      
   
   
      (1)  ΕΕ L 256 της 7.9.1987, σ. 1.
   
      (2)  ΕΕ L 302 της 19.10.1992, σ. 1.
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              1. Ημικυκλικό τεχνούργημα σημαντικού πάχους, με εξωτερικές διαστάσεις περίπου 75 cm κατά μήκος × 45 cm κατά πλάτος, από υφασμένο ύφασμα από κλωσμένες ίνες κοκοφοίνικα, το οποίο αποτελεί το μεγαλύτερο μέρος της επιφάνειας, με οπίσθιο υπόθεμα από καουτσούκ. Το τεχνούργημα φέρει περιφερειακό διακοσμητικό περιθώριο από καουτσούκ (χαλάκι πόρτας).
                              Βλέπε εικόνα 652 (1).
                           
                        
               
                  5702 20 00
               
               
                  Η κατάταξη καθορίζεται από τους γενικούς κανόνες 1, 3 β) και 6 για την ερμηνεία (ΓΚΕ) της συνδυασμένης ονοματολογίας, τη σημείωση 2 α) του κεφαλαίου 40, τη σημείωση 1 του κεφαλαίου 46, τη σημείωση 1 του κεφαλαίου 57 και το κείμενο των κωδικών ΣΟ 5702 και 5702 20 00.
                  Οι ίνες κοκοφοίνικα είναι φυτικές υφαντικές ίνες, οι οποίες, όταν είναι κλωσμένες, υπάγονται στο πεδίο εφαρμογής της κλάσης 5308, οπότε ανήκουν στο τμήμα XI (υφαντικές ύλες και τεχνουργήματα από αυτές τις ύλες) της συνδυασμένης ονοματολογίας.
                  Η επιφάνεια του τεχνουργήματος αποτελείται από υφασμένο ύφασμα ινών κοκοφοίνικα και από καουτσούκ, και οι ίνες του κοκοφοίνικα προσδίδουν στην επιφάνεια τον ουσιώδη χαρακτήρα της υπό την έννοια του ΓΚΕ 3 β), διότι παρέχει στα άτομα τη δυνατότητα να καθαρίζουν τα πέλματα των υποδημάτων τους και, επιπλέον, οι ίνες κοκοφοίνικα αποτελούν το μεγαλύτερο μέρος της επιφάνειας.
                  Εφόσον το υφαντικό υλικό (υφασμένο ύφασμα από ίνες κοκοφοίνικα) χρησιμεύει ως η εκτιθέμενη επιφάνεια του τεχνουργήματος κατά τη χρήση του, το τεχνούργημα αυτό αποτελεί «επένδυση δαπέδου από υφαντικές ύλες» υπό την έννοια της σημείωσης 1 στο κεφάλαιο 57.
                  Λόγω του μεγέθους, του πάχους, της δυσκαμψίας και της αντοχής του, το τεχνούργημα διαθέτει τα αντικειμενικά χαρακτηριστικά της επένδυσης δαπέδου από υφαντικές ύλες (χαλάκι πόρτας).
                  Επιπλέον, στο κείμενο της κλάσης 5702 περιλαμβάνονται «άλλες επενδύσεις δαπέδου από υφαντικές ύλες, υφασμένα», χωρίς να γίνεται διάκριση όσον αφορά τη χρήση των ψαθών σε εσωτερικό ή σε εξωτερικό χώρο και χωρίς να καθορίζεται το μέγεθος.
                  Συνεπώς, σύμφωνα με τη σημείωση 2 α) του κεφαλαίου 40, το τεχνούργημα αυτό δεν μπορεί να καταταχθεί στο κεφάλαιο 40, διότι το κεφάλαιο αυτό δεν καλύπτει προϊόντα του τμήματος XI (υφαντικές ύλες και τεχνουργήματα από αυτές τις ύλες).
                  Επίσης το τεχνούργημα αυτό δεν μπορεί να καταταχθεί ούτε στο κεφάλαιο 46 διότι, σύμφωνα με τη σημείωση 1 του κεφαλαίου αυτού, δεν περιλαμβάνονται κλωσμένες φυσικές υφαντικές ύλες.
                  Συνεπώς, το τεχνούργημα αυτό κατατάσσεται ως επένδυση δαπέδου από υφαντικές ύλες στο κεφάλαιο 57.
               
            
                  
                              2.
                           
                           
                              Ορθογωνικό τεχνούργημα σημαντικού πάχους, με διαστάσεις περίπου 60 cm κατά μήκος × 40 cm κατά πλάτος, από ίνες κοκοφοίνικα, που σχηματίζουν τριχωτή επιφάνεια. Οι ίνες κοκοφοίνικα είναι κολλημένες σε υπόστρωμα πολυ(βινυλοχλωριδίου), το οποίο αποτελεί το υπόθεμα. Η ψάθα περιβάλλεται από διακοσμητικό περιθώριο πολυ(βινυλοχλωριδίου) (χαλάκι πόρτας).
                              Βλέπε εικόνα 653 (1).
                           
                        
               
                  5705 00 90
               
               
                  Η κατάταξη καθορίζεται από τους γενικούς κανόνες 1, 3 β) και 6 για την ερμηνεία (ΓΚΕ) της συνδυασμένης ονοματολογίας, τη σημείωση 2 ιστ) του κεφαλαίου 39, τη σημείωση 1 του κεφαλαίου 57 και το κείμενο των κωδικών ΣΟ 5705 και 5705 00 90.
                  Οι ίνες κοκοφοίνικα είναι φυτικές υφαντικές ίνες, οι οποίες, όταν είναι κλωσμένες, εμπίπτουν εντός του πεδίου εφαρμογής της κλάσης 5305, οπότε ανήκουν στο τμήμα XI (υφαντικές ύλες και τεχνουργήματα από αυτές τις ύλες) της συνδυασμένης ονοματολογίας.
                  Η επιφάνεια του τεχνουργήματος αποτελείται από ίνες κοκοφοίνικα και πολυ(βινυλοχλωρίδιο), και οι ίνες του κοκοφοίνικα προσδίδουν στην επιφάνεια τον ουσιώδη χαρακτήρα της υπό την έννοια του ΓΚΕ 3 β), διότι παρέχει στα άτομα τη δυνατότητα να καθαρίζουν τα πέλματα των υποδημάτων τους.
                  Εφόσον το υφαντικό υλικό (ίνες κοκοφοίνικα) χρησιμεύει ως η εκτιθέμενη επιφάνεια του τεχνουργήματος κατά τη χρήση του, το τεχνούργημα αποτελεί «επένδυση δαπέδου από υφαντικές ύλες» υπό την έννοια της σημείωσης 1 του κεφαλαίου 57.
                  Λόγω του μεγέθους, του πάχους, της δυσκαμψίας και της αντοχής του, το τεχνούργημα διαθέτει τα αντικειμενικά χαρακτηριστικά της επένδυσης δαπέδου από υφαντικές ύλες (χαλάκι πόρτας).
                  Επιπλέον, η κλάση 5705 καλύπτει τάπητες και επενδύσεις δαπέδου από υφαντικές ύλες χωρίς να γίνεται διάκριση όσον αφορά τη χρήση των ψαθών σε εσωτερικό ή εξωτερικό χώρο ούτε να καθορίζεται το μέγεθος (βλέπε επίσης τις επεξηγηματικές σημειώσεις ΕΣ στην κλάση 5705 πρώτη παράγραφος). Η κλάση αυτή περιλαμβάνει επικολλητούς τριχωτούς τάπητες, με την τριχωτή επιφάνεια χρήσης κολλημένη είτε σε ένα υπόθεμα είτε κατευθείαν σε συγκολλητική ύλη που αποτελεί το υπόθεμα (βλέπε επίσης τις επεξηγηματικές σημειώσεις ΕΣ στην κλάση 5705 δεύτερη παράγραφος 1).
                  Έτσι, σύμφωνα με τη σημείωση 2 ιστ) του κεφαλαίου 39, το τεχνούργημα αυτό δεν μπορεί να καταταχθεί στο κεφάλαιο 39, διότι το κεφάλαιο αυτό δεν καλύπτει προϊόντα του τμήματος XI (υφαντικές ύλες και τεχνουργήματα από αυτές τις ύλες).
                  Συνεπώς, το τεχνούργημα κατατάσσεται ως επένδυση δαπέδου από υφαντική ύλη στο κεφάλαιο 57.
               
            
         
      
         
      
         (1)  Η εικόνα έχει αποκλειστικά και μόνο ενημερωτικό χαρακτήρα.